《送范彦覃》
宋代·李处权

春风恼百物，物物不禁渠。
水为盎盎绿，柳亦毵毵舒。
芳菲遽如许，流光亦须臾。
谁令更别离，此恨当何如。
外门有人物，照映冰玉壶。
茹古髯似戟，说兵胆过躯。
中外已践更，能事乃绪余。
主馈孟光贤，郎君千里驹。
人生得此乐，底事犹区区。
兹行谒贤相，袖有时政书。
世家治剧手，陶冶宁舍诸。
我老不适用，饥寒出无驴。
论亲无党近，分义何敢疏。
吾儿似我拙，久已分龙豬。
一闻词赋功，决科良起予。
山林与钟鼎，愿言今则殊。
岁寒苟在兹，勿忘双鲤鱼。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。